CELEX: 32014D0748
Language: mt
Date: 2014-10-28 00:00:00
Title: Deċiżjoni tal-Kummissjoni tat-28 ta' Ottubru 2014 dwar miżura meħuda mill-Ġermanja f'konformità mal-Artikolu 7 tad-Direttiva tal-Kunsill 89/686/KEE li tipprojbixxi t-tqegħid fis-suq ta' ċinturini tas-sikurezza tal-ħaddiema tat-tifi tan-nar tat-tipi FHA, FHB u FSmS (notifikata bid-dokument C(2014) 7757)

30.10.2014   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 309/35
               
            
         DEĊIŻJONI TAL-KUMMISSJONI
         tat-28 ta' Ottubru 2014
         dwar miżura meħuda mill-Ġermanja f'konformità mal-Artikolu 7 tad-Direttiva tal-Kunsill 89/686/KEE li tipprojbixxi t-tqegħid fis-suq ta' ċinturini tas-sikurezza tal-ħaddiema tat-tifi tan-nar tat-tipi FHA, FHB u FSmS
         
            
               (notifikata bid-dokument C(2014) 7757)
            
         
         
            (2014/748/UE)
         
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat id-Direttiva tal-Kunsill 89/686/KEE tal-21 ta' Diċembru 1989 dwar l-approssimazzjoni tal-liġijiet tal-Istati Membri rigward l-apparat personali protettiv (1), u b'mod partikolari l-Artikolu 7 tagħha,
         Billi:
         
                     (1)
                  
                  
                     F'Awwissu tal-2013, l-awtoritajiet Ġermaniżi nnotifikaw lill-Kummissjoni dwar miżura ta' projbizzjoni ta' tqegħid fis-suq ta' ċinturini tas-sikurezza tal-ħaddiema tat-tifi tan-nar tat-tipi FHA, FHB u FSmS manifatturati minn Dietrich&Co. GmbH, Rossauer Strasse 49a, 09661 Rossau, OT Seifersbach (il-Ġermanja). Il-prodotti kellhom it-tikketta CE, skont id-Direttava 89/686/KEE, peress li kienu ġew ittestjati u eżaminati skont it-tip f'konformità mal-istandard armonizzat EN 358:1999 Personal protective equipment for work positioning and prevention of falls from a height — Belts for work positioning and restraint and work positioning lanyards.
                  
               
                     (2)
                  
                  
                     Iċ-ċinturini tas-sikurezza tal-ħaddiema tat-tifi tan-nar huma tagħmir protettiv personali (TPP) kklassifikati bħala Kategorija taċ-Ċertifikazzjoni III. TPP ta' dan it-tip, li huwa ddisinjat biex iħares kontra perikli fatali jew riskji serji u irriversibli għas-saħħa, li l-manifattur jassumi li l-utent mhux se jkun kapaċi li jagħraf l-effetti diretti tagħhom fil-ħin, huma soġġetti għal eżaminazzjoni tal-approvazzjoni tat-tip EC u sistema ta' kontroll tal-kwalità EC mill-korp notifikat ikkummissjonat mill-manifattur.
                  
               
                     (3)
                  
                  
                     L-awditu mwettaq mill-awtoritajiet Ġermaniżi fl-impjant tal-produzzjoni tal-manifattur imsemmi hawn fuq kixef li ċertifikati għall-approvazzjoni tat-tip preżentati għaċ-ċinturini tas-sikurezza tal-ħaddiema tat-tifi tan-nar tat-tipi FHA, FHB u FSmS ma kinux validi, peress li parti mit-tagħmir — il-materjal taċ-ċinga — tbiddel, filwaqt li l-eżaminazzjoni tal-approvazzjoni tat-tip EC kienet marbuta biss mal-oġġetti mressqa għall-ittestjar. Għaldaqstant, ir-rekwiżiti li ġejjin tad-Direttiva 89/686/KEE ma ntlaħqux:
                     
                                 —
                              
                              
                                 L-Artikolu 8(2) (Eżaminazzjoni tat-tip EC): il-prodotti ma kinux identiċi għall-mudelli li għalihom inħarġet eżaminazzjoni tat-tip EC;
                              
                           
                                 —
                              
                              
                                 L-Artikolu 12 (id-Dikjarazzjoni ta' Konformità EC): Id-Dikjarazzjoni ta' Konformità ma kinitx valida peress li saret referenza għas-sistema ta' kontroll tal-kwalità f'konformità mal-Artikolu 11, li ma twettqitx;
                              
                           
                                 —
                              
                              
                                 L-Artikolu 13 (1) (it-Tikketta CE): in-numru ta' identifikazzjoni tal-korp notifikat, DEKRA EXAM (NB 0158) intuża ħażin peress li ma twettqet l-ebda sistema ta' kontroll tal-kwalità.
                              
                           
               
                     (4)
                  
                  
                     Barra minn hekk, iċ-ċinturini tas-sikurezza tal-ħaddiema tat-tifi tan-nar tat-Tip FHB ma laħqux ir-rekwiżiti tal-istandard armonizzat EN 358:199, il-klawżola § 4.2.1 dwar is-saħħa statika u b'hekk ir-rekwiżit bażiku tas-saħħa u s-sigurtà 1.3.2. Lightness and design strength stabbilit fl-Anness II tad-Direttiva 89/686/KEE. Is-saħħa statika għaċ- ċinturini tas-sikurezza tal-ħaddiema tat-tifi tan-nar manifatturati minn Dietrich&Co. GmbH kienu mkejla li huma bejn 7.2 kN u 9.4 kN, minflok minimu ta' 15 kN, kif previst fl-istandard.
                  
               
                     (5)
                  
                  
                     Il-Kummissjoni kitbet lill-manifattur u stednitu jibgħat l-osservazzjonijiet tiegħu dwar il-miżuri meħuda mill-awtoritajiet Ġermaniżi.
                  
               
                     (6)
                  
                  
                     Fit-22 ta' Ottubru 2013, il-Kummissjoni infurmat lill-awtoritajiet Ġermaniżi dwar ir-riżultat tal-azzjoni. Skont id-dokumenti li waslu mingħand il-manifattur, l-awtoritajiet Ġermaniżi stabbilixxew li n-nuqqas ta' lħieq mar-rekwiżiti tad-Direttiva 89/686/KEE kien jikkonċerna biss il-produzzjoni tal-2011 u l-2012. L-azzjoni korrettiva ttieħdet mill-manifattur u sa mill-bidu tal-2013 il-produzzjoni kienet f'konformità ma' dik id-Direttiva. Il-manifattur Dietrich & Co wettaq sejħa lura volontarja li kienet tkopri it-tip FHB ta' ċinturini tas-sikurezza tal-ħaddiema tat-tifi tan-nar:
                     
                                 —
                              
                              
                                 numru tas-serja 0439 sa 0738, manifatturati fl-2011;
                              
                           
                                 —
                              
                              
                                 numru tas-serja 0739 sa 1078, manifatturati fl-2012.
                              
                           
               
                     (7)
                  
                  
                     Fid-dawl tad-dokumentazzjoni disponibbli, il-kummenti espressi u l-azzjoni meħuda mill-partijiet ikkonċernati, il-Kummissjoni tqis li ċ-ċinturini tas-sikurezza tal-ħaddiema tat-tifi tan-nar tat-tipi FHA, FHB u FSmS manifatturati fl-2011 u fl-2012 naqsu milli jikkonformaw mal-klawżola § 4.2.1 tal-istandard armonizzat EN 358:1999 msemmi fir-rekwiżit bażiku tas-saħħa u s-sigurtà 1.3.2 Lightness and design strength stabbilit fl-Anness II tad-Direttiva 89/686/KEE. Il-manifattur diġà ħa l-miżura meħtieġa kollha biex ineħħi mis-suq tali prodotti li ma jikkonformawx u biex jikkoreġi l-iżbilanċi biex jintlaħqu r-rekwiżiti tad-Direttiva 89/686/KEE, f'konformità mal-ordni tal-awtoritajiet Ġermaniżi,
                  
               ADOTTAT DIN ID-DEĊIŻJONI:
         
            Artikolu 1
            Il-miżura meħuda mill-awtoritajiet Ġermaniżi, li tipprojbixxi t-tqegħid fis-suq ta' ċinturini tas-sikurezza tal-ħaddiema tat-tifi tan-nar tat-tipi FHA, FHB u FSmS manifatturati minn Dietrich&Co. GmbH, hija ġustifikata.
         
         
            Artikolu 2
            Din id-Deċiżjoni tirrigwarda esklussivament il-prodotti manifatturati fl-2011 u l-2012.
         
         
            Artikolu 3
            Din id-Deċiżjoni hija indirizzata lill-Istati Membri.
         
         
            Magħmul fi Brussell, it-28 ta' Ottubru 2014.
            
               
                  Għall-Kummissjoni
               
               Ferdinando NELLI FEROCI
               
                  Membru tal-Kummissjoni
               
            
         
         
            (1)  ĠU L 399, 30.12.1989, p. 18.